เดลต้า3เดือนกำไรดีกว่าคาด
เดลต้า อวดกำไร 1,215 ล้านบาท เติบโต 70% ดีกว่านักวิเคราะห์คาด
6 พ.ค. 2556

เดลต้า อวดกำไร 1,215 ล้านบาท เติบโต 70% ดีกว่านักวิเคราะห์คาด
นายอนุสรณ์ มุทราอิศ กรรมการบริษัท เดลต้า อีเลคโทรนิคส์ (ประเทศไทย) หรือ DELTA แจ้งตลาดหลักทรัพย์ว่า บริษัทมีกำไรสุทธิในงวดไตรมาสแรก สิ้นสุดวันที่ 31 มี.ค. 2556 จำนวน 1,215.72 ล้านบาท กำไรต่อหุ้น 0.97 บาท เพิ่มขึ้นจำนวน 713 ล้านบาท หรือ 70.6% จากช่วงเดียวกันของปีก่อนกำไรสุทธิ 713.37 ล้านบาท กำไรต่อหุ้น 0.57 บาท
บริษัทมียอดขายในไตรมาสแรกเพิ่มขึ้น 9.4% จากจำนวน 8,721 ล้านบาทในไตรมาสแรกปีก่อน โดยการเพิ่มขึ้นมาจากยอดขายผลิตภัณฑ์พาวเวอร์ซิสเต็มสำหรับระบบโทรคมนาคมที่มีการเติบโตอย่างต่อเนื่องในอัตรา 39% เมื่อเทียบกับยอดขายในไตรมาสแรกปีก่อน โดยเป็นยอดขายในอเมริกา EMEA ซึ่งประกอบด้วยภูมิภาคยุโรปตะวันออกกลางและแอฟริกา นอกจากนี้ยังรวมถึงอินเดียด้วย
ทั้งนี้ กำไรที่เพิ่มขึ้นยังมาจากการเติบโตของยอดขายกลุ่มผลิตภัณฑ์พาวเวอร์ซัพพลายแบบติดตั้งภายในอุปกรณ์ (EPSBG) ซึ่งเป็นกลุ่มธุรกิจใหญ่ที่สุดของบริษัท ซึ่งเพิ่มขึ้น 7% เนื่องจากอุปสงค์ที่สูงขึ้นของตลาดผลิตภัณฑ์พาวเวอร์ซัพพลายสำหรับเน็ตเวิร์กกิ้ง อุปกรณ์ศูนย์เก็บข้อมูล อุปกรณ์จัดเก็บข้อมูล และ DC Converts
นอกจากนี้ อัตรากำไรขั้นต้นในไตรมาสแรกเพิ่มขึ้น 25.7% จากไตรมาสแรกปี 2555 เป็น 27% เนื่องจากการลดลงของสำรองสินค้าคงเหลือ ซึ่งรายการหลัก ได้แก่ การตั้งสำรองในสินค้ากลุ่มพาวเวอร์ซิสเต็มสำหรับระบบโทรคมนาคม ส่วนอัตรากำไรจากการดำเนินงานเพิ่มขึ้นจาก 7.3% ของยอดขายในไตรมาสแรกของปีก่อนเป็น 12.1% ในไตรมาสแรกของปีนี้ เนื่องจากอัตราค่าใช้จ่ายจากการดำเนินงานต่อยอดขายลดลงจาก 18.4% ในไตรมาสแรกปีก่อนเป็น 14.9% ในไตรมาสแรกปีนี้ จากการปรับปรุงโครงสร้างองค์กรและการทำงานของบางหน่วยธุรกิจในปีก่อน
ทั้งนี้ ผลการดำเนินงานของ DELTA ที่ออกมานั้นดีกว่าที่นักวิเคราะห์ประเมินไว้ โดยบริษัทหลักทรัพย์ (บล.) ดีบีเอส วิคเคอร์ส (ประเทศไทย) คาดไว้ว่าจะมีกำไรสุทธิประมาณ 1,170 ล้านบาท บล.กรุงศรี คาดไว้ที่ 1,181 ล้านบาท และ บล.เกียรตินาคิน คาดไว้ที่ 1,120 ล้านบาท นักวิเคราะห์ยังคาดว่ากำไรสุทธิในไตรมาส 2 จะลดลง
ด้านนายอนุสรณ์ตั้งเป้าหมายยอดขายเงินเหรียญสหรัฐปีนี้เติบโต 5% จากปีก่อนที่มีรายได้ 1,300 ล้านเหรียญสหรัฐ โดยอัตรากำไรสุทธิเพิ่มมาอยู่ในระดับ 10% ยอดขายครึ่งปีแรกจะไม่ดีนัก แต่จะกระเตื้องขึ้นในช่วงครึ่งปีหลัง โดยตลาดยุโรปยังไม่ดีแต่จะมีความต้องการจากออสเตรเลียเข้ามาหนุน